-----------------------------------------------------------------------
  4. การประกอบธุรกิจของแต่ละสายผลิตภัณฑ์

  -----------------------------------------------------------------------

4.1 ลักษณะของผลิตภัณฑ์

ผลิตภัณฑ์ถังทนความดันของบริษัท แบ่งออกตามลักษณะวัตถุประสงค์การใช้งาน
โดยถังทุกประเภทของบริษัทผลิตตามมาตรฐานผลิตภัณฑ์อุตสาหกรรม กระทรวงอุตสาหกรรม

1.  ถังแก๊สปิโตรเลียมเหลวสำหรับหุงต้ม แบ่งออกเป็น

  1.1 ถังสองส่วน ขนาดบรรจุตั้งแต่ 1.25 – 16 กก.

ประกอบด้วยส่วนหัวและส่วนก้น แต่ละส่วนทำด้วยเหล็กกล้าชิ้นเดียว
เมื่อนำมาเชื่อมประกอบเข้าด้วยกันแล้ว จะมีรอยเชื่อมตามแนวเส้นรอบวงได้ 1 รอย

1.2. ถังสามส่วน ขนาดบรรจุตั้งแต่ 18 – 50 กก.

ประกอบด้วยส่วนหัว ส่วนก้น เช่นเดียวกันกับถังสองส่วน
และส่วนกลางจะเป็นรูปทรงกระบอกเชื่อมประกอบกันเป็นถัง
สำหรับส่วนกลางทำด้วยเหล็กแผ่นม้วนมีรอยเชื่อมได้ 1 รอย เป็นเส้นตรงขนานไปกับแนวแกนของถัง
การประกอบถังสามส่วนจะทำให้ได้ถังที่มีปริมาตรมากตามต้องการ

2.  ถังแก๊สปิโตรเลียมเหลวสำหรับรถยนต์ แบ่งออกเป็น

2.1 ประเภทรูปทรงแคปซูล (Capsule)
แบ่งเป็นแบบถังสองส่วนและถังสามส่วนเหมือนถังแก๊สปิโตรเลียมเหลวสำหรับหุงต้ม
โดยมีขนาดบรรจุตั้งแต่ 25 - 133 ลิตร และมีทั้งแบบวาล์วแยกส่วนและวาล์วร่วม

  2.2 ประเภทรูปทรงยางรถยนต์ (Toroidal) ขนาดบรรจุตั้งแต่ 33 - 72 ลิตร แบ่งเป็น 2
  แบบ คือ

  2.2.1 แบบข้อต่อสำหรับประกอบส่วนควบและเครื่องอุปกรณ์อยู่ด้านใน

ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
ข้อต่อสำหรับประกอบส่วนควบและเครื่องอุปกรณ์อยู่ด้านวงในของถัง

2.  แบบข้อต่อสำหรับประกอบส่วนควบและเครื่องอุปกรณ์อยู่ด้านนอก

ประกอบด้วยส่วนที่เป็นโดมส่วนบนและล่าง มีรอยเชื่อมประกอบตามแนวรอบวงมากกว่า 1 รอย
ข้อต่อสำหรับประกอบส่วนควบและเครื่องอุปกรณ์ประกอบอยู่ด้านวงนอกของถัง

3. ถังอื่นๆ เช่น ถังเมททิวโบรมายล์ ถังสำหรับบรรจุสารทำความเย็น ถังคลอรีน/แอมโมเนีย
และถังเปลี่ยนน้ำมันเครื่องขนาดบรรจุตั้งแต่ 7-133 ลิตรเป็นต้น

4.2 สรุปการเปลี่ยนแปลงที่สำคัญและภาวะการแข่งขันในตลาดในปีที่ผ่านมา

4.2.1 ลักษณะการตลาดและกลุ่มลูกค้า

ตลาดภายในประเทศ

ตลาดถังแก๊สหุงต้มในประเทศดีขึ้นจากปี 2553 ตามสภาพเศรษฐกิจโดยรวมที่เติบโตสูงขึ้น
และจากการที่รัฐบาลได้มีมาตรการและข้อกำหนดต่างๆเกี่ยวกับคุณภาพและความปลอดภัยของถังแก๊สหุงต้ม
ส่งผลให้บริษัทผู้ค้าแก๊สต้องซื้อถังแก๊สใหม่เพื่อทดแทนถังเก่าที่หมดสภาพ หรือ หมดอายุการใช้งาน
รวมทั้งมีการจดทะเบียนผู้ค้าแก๊สในประเทศรายใหม่ที่มีความต้องการทำตลาดในช่วงปีที่ผ่านมา
ทำให้ตลาดถังแก๊สในประเทศเติบโตและมีแนวโน้มที่จะขยายตัวเพิ่มขึ้น

ตลาดถังแก๊สรถยนต์ดีขึ้นจากปี 2553 สาเหตุหลักมาจากราคาน้ำมันที่เพิ่มสูงขึ้น
ทำให้ผู้บริโภคหันมาใช้แก๊สรถยนต์ที่เป็นพลังงานทดแทนเพิ่มมากขึ้น
กอปรกับจำนวนสถานีบริการแก๊สรถยนต์เพิ่มขึ้น ส่งผลให้ตลาดถังแก๊สรถยนต์ขยายตัวอย่างต่อเนื่อง
ในภาพรวมแนวโน้มของปี 2555
ตลาดถังแก๊สรถยนต์น่าจะมีแนวโน้มที่ขยายตัวต่อเนื่องตามสถานการณ์ราคาน้ำมันในตลาด  

ปัจจุบันลูกค้าในประเทศที่สำคัญได้แก่ การปิโตรเลียมแห่งประเทศไทย (ปตท), บริษัทเวิลด์แก๊ส
(ประเทศไทย) จำกัด และ ผู้บริการติดตั้งแก๊สรถยนต์รายย่อย เป็นต้น
โดยลักษณะการจำหน่ายเป็นการขายตรง

ตลาดต่างประเทศ

ตลาดต่างประเทศยังคงเป็นตลาดที่มีความต้องการถังแก๊สเพิ่มขึ้นทุกปีอย่างต่อเนื่อง
ตามสภาวะเศรษฐกิจและการเพิ่มของประชากรโลก
กอปรกับหน่วยงานอิสระทั่วโลกยังคงตระหนักและรณรงค์เรื่องภาวะโลกร้อน (Global Warming)
พร้อมทั้งให้การสนับสนุนทางการเงินแก่ประเทศที่ขาดแคลนพลังงาน
โดยเฉพาะกลุ่มประเทศที่กำลังพัฒนาและด้อยพัฒนา  รัฐบาลและบริษัทฯ
เอกชนได้ทำการขยายคลังเก็บ และโรงบรรจุแก๊ส  เพื่อสนับสนุนการใช้แก๊ส LPG
แทนการใช้น้ำมันก๊าด (kerosene) และเข้มงวดเรื่องการห้ามตัดไม้เพื่อทำฟืน
ดังนั้นยอดขายต่างประเทศในปี 2554 เพิ่มขึ้นจากปี 2553 ถึง 32%

นอกจากนี้ยอดขายที่เพิ่มขึ้นยังเป็นผลมาจากการบริหารต้นทุนและการบริหารงานที่มีประสิทธิภาพของบริษัท
กล่าวคือบริษัทสามารถรักษาฐานลูกค้าเดิมไว้ได้
โดยการผลิตสินค้าที่มีมาตรฐานตรงตามความต้องการของลูกค้า การจัดส่งตรงเวลา
การติดตามและวัดระดับความพึงพอใจของลูกค้าหลังการขาย
การนำข้อเสนอแนะและข้อคิดเห็นจากลูกค้ามาใช้ในการปรับปรุงและพัฒนาผลิตภัณฑ์และการบริการ
เพื่อสนองตอบความต้องการของลูกค้าให้มากขึ้น ทำให้ลูกค้าเดิมยังให้ความไว้วางใจ
และสั่งซื้อเข้ามาอย่างต่อเนื่อง
อีกทั้งยังเพิ่มจากความพยายามในการขยายตลาดไปสู่กลุ่มลูกค้ารายใหม่เพิ่มมากขึ้น
โดยลูกค้าหลักยังคงเป็นลูกค้าในกลุ่มประเทศในแถบทวีปเอเชีย ยุโรป แอฟริกา ออสเตรเลีย
และอเมริกา

ลักษณะการจำหน่ายในตลาดต่างประเทศมีทั้งการขายตรงและขายผ่านบริษัทตัวแทน
เนื่องจากผู้ค้าถังแก๊สในประเทศนั้นๆ ต้องการมีบริษัทตัวแทนท้องถิ่นเพื่อประสานงาน
ซึ่งจะช่วยทำให้บริษัทลดภาระทางเอกสารและง่ายต่อการวางแผนการจำหน่าย
รวมทั้งการควบคุมสินค้าคงคลัง

4.2.2 สภาพการแข่งขันภายในอุตสาหกรรม

ตลาดถังแก๊สโลกเป็นตลาดที่มีสภาวะการแข่งขันสูง
โดยประกอบด้วยผู้ผลิตมากรายทั้งรายใหญ่ที่มีกำลังการผลิตเพียงพอต่อการจำหน่ายไปยังประเทศอื่นและรายย่อยที่จำหน่ายเฉพาะในประเทศนั้นๆ
ทำให้ภาพรวมการแข่งขันเน้นเรื่องของราคาเป็นสำคัญ
ในขณะเดียวกันความน่าเชื่อถือและชื่อเสียงในด้านคุณภาพของสินค้าและการจัดส่งที่ตรงเวลาก็เป็นปัจจัยที่ลูกค้าพิจารณาในการสั่งซื้อจากผู้ผลิตเช่นกัน
ดังนั้นเพื่อรองรับสภาวะการแข่งขันที่รุนแรงและเพื่อเพิ่มขีดความสามารถในการแข่งขันเชิงธุรกิจ
บริษัทจึงพยายามที่จะรักษาระดับความพึงพอใจของลูกค้าและสนองตอบต่อความคาดหวังของลูกค้าที่เพิ่มสูงขึ้น
โดยการใช้เทคนิคการบริหารห่วงโซ่อุปทาน (Supply Chain Management)
มาร่วมกำหนดนโยบายการจัดการเพื่อเพิ่มประสิทธิภาพและประสิทธิผลด้านต้นทุนต่อระบบโดยรวมดังนี้

-   นโยบายการเพิ่มอัตรากำไรขั้นต้น
    บริษัทมีนโยบายบริหารการจัดซื้อ
    โดยจัดหาวัตถุดิบคุณภาพสูงจากแหล่งที่มีต้นทุนต่ำและจัดหาในปริมาณที่เพียงพอต่อความต้องการ
    เพื่อให้มีต้นทุนที่สามารถแข่งขันในตลาดได้

-   นโยบายบริหารสินค้าคงคลัง (Inventory Management)
    บริษัทมีนโยบายควบคุมปริมาณการสั่งและจัดเก็บวัตถุดิบหลักให้เพียงพอต่อแผนการผลิต
    และผลิตสินค้าสำเร็จรูปให้เพียงพอต่อแผนการขายและความต้องการของตลาด
    เพื่อลดค่าใช้จ่ายในการเก็บรักษาวัตถุดิบคงคลัง
    และเพื่อลดความเสี่ยงการผันผวนของราคาเหล็กที่อาจจะเกิดขึ้นในอนาคต

-   นโยบายควบคุมขั้นตอนการผลิต
    เพื่อรักษาระดับมาตรฐานและเพื่อบริหารต้นทุนการผลิตให้มีประสิทธิภาพ
    โดยเพิ่มอัตราผลผลิตและอัตราลดการสูญเสียที่ก่อให้เกิดงานที่ต้องนำกลับไปทำใหม่ (Rework)
    และของเสีย (Scrap) ให้น้อยที่สุด รวมถึงลดการใช้พลังงาน

-   นโยบายเกี่ยวกับระบบจัดส่ง
    บริษัทได้พยายามอย่างต่อเนื่องเพือปรับปรุงประสิทธิภาพของงานเอกสารขายและระบบการจัดส่ง
    เพื่อให้สินค้าไปถึงมือลูกค้าได้ทันตามกำหนด ด้วยต้นทุนที่มีประสิทธิภาพ

-   นโยบายการบริหารงานทั่วไป

  บริษัทเชื่อมต่อกิจกรรมต่างๆภายในองค์กร
  เพื่อลดความสูญเสียทั้งทางด้านทรัพยากรและทางด้านเวลา
  โดยลดกระบวนการและขั้นตอนการทำงานที่ไม่จำเป็น นอกจากนี้เพื่อการพัฒนาอย่างต่อเนื่อง
  บริษัทได้จัดให้มีกิจกรรมเกี่ยวกับการส่งเสริมและกระตุ้นให้พนักงานระดับปฏิบัติการได้มีโอกาสแสดงความคิดเห็น
  ภายใต้โครงการ “คิดใหม่” เพื่อนำมาปรับปรุงการทำงานให้มีประสิทธิภาพและประสิทธิผลมากขึ้น

-   นโยบายด้านคุณภาพและบริการที่ตอบสนองความต้องการของลูกค้าในด้านต่างๆ
    เพื่อให้มีความสัมพันธ์อันดีระหว่างบริษัทและลูกค้า เช่น
    การให้ข้อมูลข่าวสารที่มีประโยชน์และตรงตามความจริงแก่ลูกค้า
    มีกระบวนการวัดความพึงพอใจของลูกค้าต่อสินค้าและบริการ เป็นต้น

-   นโยบายด้านการวิจัยและพัฒนาผลิตภัณฑ์ (Research and Development)

  หนึ่งในกลยุทธ์สำคัญที่ส่งผลการเติบโตอย่างยั่งยืนของบริษัท
  ที่ผู้บริหารได้กำหนดไว้ในแผนงานระยะยาว
  เพื่อให้สอดคล้องกับความต้องการและพฤติกรรมของผู้บริโภคที่เปลี่ยนแปลงตลอดเวลา
  คือบริษัทสนับสนุนบุคลากรที่มีความรู้และเชี่ยวขาญ
  ให้สามารถใช้ความรู้ความสามารถในการวิจัยและพัฒนาผลิตภัณฑ์
  ทั้งในส่วนของการปรับปรุงต่อยอดผลิตภัณฑ์เดิม
  และการพัฒนาผลิตภัณฑ์ใหม่ให้มีคุณภาพและความหลากหลายมากยิ่งขึ้น
  โดยคำนึงเรื่องการเป็นมิตรกับสิ่งแวดล้อม

นอกจากนี้ บริษัทยังศึกษาและนำเครื่องมือทางการตลาดมาใช้
เพื่อช่วยในการวิเคราะห์และตัดสินใจในทิศทางของบริษัทฯ ในระยะยาว
และผลจากการปฏิบัติตามนโยบายด้านการวิจัยและพัฒนาผลิตภัณฑ์ ทำให้ในปี 2553 ที่ผ่านมา
บริษัทออกผลิตภัณฑ์ถังแก๊สรถยนต์ประเภท Automotive Toroidal LPG Cylinder
และในปัจจุบันโดยความร่วมมือกับลูกค้าบริษัทอยู่ระหว่างการวิจัยและพัฒนาออกแบบผลิตภัณฑ์ใหม่ที่คาดว่าจะเป็นที่ตัองการของตลาดในอนาคต

ด้วยนโยบายเหล่านี้บริษัทได้รับการจัดอันดับเป็น 1 ใน 3 ของผู้ผลิตระดับโลก และเป็นอันดับ 1
ในทวีปเอเชีย บริษัทได้รับการคัดเลือกและเชิญเข้าประกวดราคา ให้กับบริษัทน้ำมันระดับชาติ เช่น
Total, Shell, Exxon Mobil และกลุ่มผู้ค้าแก๊สระดับท้องถิ่นในแต่ละประเทศนั้นๆ
อย่างต่อเนื่อง ทำให้เชื่อมั่นได้ว่า บริษัทจะยังคงรักษาฐานลูกค้าเดิม
และสามารถขยายฐานลูกค้าใหม่ได้อย่างต่อเนื่อง โดยเป้าหมายหลักของทุกปี
คือการขยายตลาดไปสู่กลุ่มลูกค้ารายใหม่ๆได้เพิ่มขึ้น

ในปัจจุบัน
โรงงานผลิตถังแก๊สในประเทศรายสำคัญที่สามารถผลิตถังแก๊สได้ตามมาตรฐานกระทรวงอุตสาหกรรมของประเทศไทยมีเพียง
4 โรงงาน โดยมีบริษัทเป็นผู้ผลิตในประเทศรายที่มีกำลังการผลิตสูงสุดประมาณ 5 ล้านใบ/ปี

4.3 การจัดหาผลิตภัณฑ์

4.3.1 ลักษณะการจัดให้ได้มาซึ่งผลิตภัณฑ์เพื่อจำหน่าย

4.3.1.1 ลักษณะการผลิต

ปัจจุบัน บริษัทมีโรงงานผลิตเพียงแห่งเดียวคือ สถานที่ตั้งสำนักงานใหญ่ปัจจุบันที่เขตบางขุนเทียน
กรุงเทพมหานคร โดยปัจจุบันมีกำลังการผลิตทั้งหมดประมาณ 5 ล้านใบต่อปี
ปีที่ผ่านมาอัตราการใช้กำลังการผลิตเฉลี่ยที่ประมาณ 57%

  4.3.1.2 ขั้นตอนการผลิต

กระบวนการผลิตถังแก๊สปิโตรเลียมเหลวเริ่มจากการเลือกสรรเหล็กกล้าที่มีความแข็งแรงคงทนเป็นพิเศษ
นำมาปั๊มขึ้นรูป และเชื่อมประกอบผนังถังส่วนบนและส่วนล่วง เชื่อมข้อต่อวาล์วเข้ากับผนังถัง
และเชื่อมเส้นรอบวงด้วยช่างผู้ชำนาญงาน หลังจากนั้นจะนำเข้าเตาอบความร้อนที่อุณหภูมิ 890-930
องศาเซลเซียส เพื่อปรับโครงสร้างและกำจัดความเค้นตกค้างภายในเนื้อเหล็ก
และนำไปทดสอบแรงอัดเพื่อหารอยรั่วด้วยเครื่องมือที่ทันสมัย
ก่อนจะผ่านการขัดผิวและนำไปพ่นสีตัวถัง ขั้นสุดท้ายจะมีการตรวจสอบคุณภาพอีกครั้ง
ด้วยการสุ่มเลือกตัวอย่างถัง เพื่อนำไปทดสอบความเหนียวของเนื้อเหล็ก
และสภาพการทนของแรงอัดซึ่งเกินกว่าเกณฑ์ที่กำหนดไว้ถึง 10 เท่าตัว
โดยการผลิตทุกขั้นตอนควบคุมมาตรฐานการผลิตโดยวิศวกรและพนักงานผู้ชำนาญงาน

ความเป็นไปได้ที่เทคโนโลยีการผลิตของบริษัท
อาจถูกทดแทนด้วยเทคโนโลยีที่มีประสิทธิภาพมากกว่านั้น
เนื่องจากเครื่องจักรที่ใช้ในอุตสาหกรรมผลิตสินค้าจากเหล็กโดยทั่วไปมีอายุการใช้งานยาวนาน
และการเปลี่ยนแปลงด้านเทคโนโลยีส่วนใหญ่อยู่ในด้านไฟฟ้าและระบบควบคุมอัตโนมัติเท่านั้น
ซึ่งบริษัทมีแผนการรองรับโดยการติดตามเทคโนโลยีใหม่ในอุตสาหกรรมอย่างสม่ำเสมอ
เพื่อที่จะพิจารณาเปลี่ยนทดแทนอุปกรณ์ที่ล้าสมัย หรือเลิกผลิต อันจะส่งผลต่ออัตราผลผลิตรวม

  4.3.1.3 การจัดหาวัตถุดิบ

ต้นทุนวัตถุดิบที่สำคัญที่ใช้ในการผลิตคือ เหล็กแผ่นรีดร้อน (Hot Rolled Steel)
ซึ่งสามารถจัดหาได้ทั้งในประเทศและต่างประเทศ
ในปีนี้สัดส่วนการซื้อวัตถุดิบหลักและวัสดุที่ใช้ในการผลิตในประเทศและต่างประเทศอยู่ที่ประมาณ 30
: 70 ทั้งนี้ขึ้นอยู่กับความต้องการของลูกค้า ความผันผวนของค่าเงินบาทและราคาเป็นสำคัญ
แหล่งวัตถุดิบที่สำคัญในต่างประเทศ ได้แก่ จีน เกาหลี อินเดีย และญี่ปุ่น เป็นต้น

เนื่องจากวัตถุดิบที่ใช้ในการผลิตถังแก๊สปิโตรเลียมเหลวและถังทนความดันของบริษัทสามารถจัดหาได้ทั่วไป
บริษัทจึงไม่มีความเสี่ยงในเรื่องการพึ่งพิงวัตถุดิบจากที่ใดเป็นสำคัญ
บริษัทจะพิจารณาสั่งซื้อจากผู้ขายที่ให้ราคาและเงื่อนไขที่ดีที่สุด
โดยจะต้องสอดคล้องกับแผนการผลิตของบริษัท
จากประสบการณ์ในการดำเนินธุรกิจยังไม่เคยปรากฏเหตุการณ์การขาดแคลนวัตถุดิบ

4.3.2 ผลกระทบต่อสิ่งแวดล้อมที่เกิดจากกระบวนการผลิต และการดำเนินการของบริษัท

4.3.2.1 ผลกระทบต่อสิ่งแวดล้อมจากกระบวนการผลิต

ในกระบวนการผลิตถังแก๊สปิโตรเลียมเหลวและถังทนความดันทั่วไปนั้น
ก่อให้เกิดผลกระทบต่อสิ่งแวดล้อมดังนี้

1.  น้ำเสีย จากกระบวนการล้างถังหลังจากขึ้นรูป และน้ำอาบน้ำใช้อื่นๆ ประมาณ 60
    ลูกบาศก์เมตรต่อวัน

2.  ปริมาณกากตะกอนจากระบบบำบัดน้ำเสีย ประมาณ 1 ตันต่อเดือน

3.  ของเสียจากอุตสาหกรรม เช่น เหล็ก ซิงค์ออกไซด์ ไขมัน และสบู่

  4.3.2.2 การดำเนินการของบริษัทเพื่อลดผลกระทบต่อสิ่งแวดล้อม

1. บริษัทได้จัดให้มีระบบบำบัดน้ำเสีย (ระบบบำบัดทางกายภาพ) โดยสร้างบ่อดักไขมันเป็นระยะๆ
ก่อนที่จะส่งไปเติมออกซิเจนเพื่อระบายออกนอกโรงงานต่อไป

2. นอกเหนือจากเศษเหล็กที่สามารถขายได้แล้ว
บริษัทได้จัดส่งขยะอื่นให้รถสุขาภิบาลและรถขนขยะของชุมชนรับไปกำจัดรวมกับขยะชุมชน
เพื่อไม่ให้เป็นมลภาวะต่อไป

3. บริษัทได้จัดให้มีระบบถุงกรองฝุ่นและระบบม่านน้ำ แทรกอยู่ในกระบวนการผลิต
เพื่อกำจัดมลพิษทางอากาศเช่นฝุ่นเหล็กและฝุ่นละอองสี

นอกจากนี้
บริษัทยังได้พยายามลดปริมาณของเสียอุตสาหกรรมลงโดยการปรับปรุงวิธีการผลิตให้เหมาะสมอย่างต่อเนื่องด้วย

4.3.2.3 ผลการปฏิบัติจริงเปรียบเทียบกับอัตราสูงสุดตามกฎหมาย

บริษัทได้รับการตรวจสอบในเรื่องผลกระทบของสิ่งแวดล้อมจากกรมโรงงานอุตสาหกรรม
กระทรวงอุตสาหกรรมเป็นประจำ
โดยในแต่ละครั้งจะมีการกรอกแบบสอบถามและเลือกตัวอย่างไปวิเคราะห์
ซึ่งผลการตรวจสอบของบริษัทเป็นไปตามข้อกำหนดตามพระราชบัญญัติโรงงานมาโดยตลอด
ซึ่งที่ผ่านมาบริษัทยังไม่เคยมีข้อพิพาทหรือการถูกฟ้องร้องเกี่ยวกับสิ่งแวดล้อม